АҞӘА, абҵара 10 – Sputnik, Бадраҟ Аҩӡба. Калдахәара ақыҭан инхо ауааԥсыра ушьҭарнахыс ӡыла еиқәыршәахоит ҳәа радио иазеиҭеиҳәеит ақыҭа ахада Ҭеимыр Амԥар.
"Ҳқыҭаҟны иҟоуп аҳаблақәа ахааназ аӡы ахьымнеиуаз. Аӡеизакырҭа ргылоуп, уажәы аӡы ауаа рыҩнқәа рахь анагара ҳаҿуп", — иҳәеит иара.
Калдахәара инхоит 240 ҭаацәара, ахԥатәи абригада ҳәа изышьҭоу аҳаблаҿ асовет аамҭақәа раангьы аӡымҩангага ыҟамызт.
"Аусурақәа ишьақәыргылоу аплан ала имҩаԥысуеит. Уадаҩра ҳамам. Ауаа уаанӡа аҵеџьқәа ржуазар, мамзаргьы аӡыржәтә аархәозар, уажәы урҭ аӡазы урҭ акыр иманшәалахоит", — ҳәа еиҭеиҳәоит ақыҭа ахада.
Ари азҵаара адгылара арҭеит Гәдоуҭа араион Ахада Руслан Ладариеи Аԥыза-министр Беслан Барцыци.
Аӡеизакырҭа аргыларазы аҳәынҭқарра х-миллион мааҭ аԥара азоунажьит.